પછી તો હિટ ફ્લોપનો સિલસિલો બરકરાર રહ્યો, પણ ભાઈજાનની પોપ્યુલારીટી આસમાનને આંબી રહી હતી એટલે તેમને કોઈ ફિકર ન હતી. એવામાં સલમાન પર એક ફોન આવ્યો અને તેણે ફિલ્મ કરવાનો ઈન્કાર દીધો, પણ બાદમાં ફોન પર સાંભળેલી અધૂરી સ્ક્રિપ્ટથી તે વિસ્મય થયો અને ડિરેક્ટર પાસે પહોંચી ગયો. જે ફિલ્મ હતી તેરે નામ. ઓરિજનલ તમિલ ફિલ્મ સેથુની રિમેક હતી, જેમાં વિક્રમે કામ કરેલું. વિક્રમના અભિનય સામે સલમાનનું પાંચિયું ન આવે. પણ અગાઉ કહ્યું તેમ સલમાન સ્ટાઈલના બાદશાહ છે. તેણે ફિલ્મને ત્રણ વસ્તુથી હિટ કરી. ફિલ્મની સ્ટોરી, હિમેશ રેશમિયાના ગીતો અને ત્રીજુ હેર સ્ટાઈલ ! આખુ ભારત આવા લાંબા જટીયા રાખવા માંડેલું ત્યારે સલમાન પર કાળિયારને મારવાનો આરોપ પણ ચાલતો હતો એટલે સલમાનની વિગ પહેરેલી આ સ્ટાઈલની ઝલક જોવા લોકો કોર્ટ પરિસરની બહાર ઉભા રહેતા. પણ બે-બે કેસ છતા સલમાન નિર્દોષ છૂટી ગયા. સલમાન પર ન્યૂઝ ચેનલોમાં આ બંન્ને કેસને લઈ ડિબેટો થઈ. તેને ખરીખોટી સાંભળવાનો વારો આવ્યો, જે જિંદગીભર તેને સતાવશે. તેની નજીક ત્યારે કોઈ ન હતું. સલમાન એકલો પડી ગયો હતો. ભવિષ્યમાં આ બે કાંટાઓ શરીરમાંથી નીકળી શકવાના હતા, પણ ત્યારની પરિસ્થિતિ સલમાન માટે ભયજનક હતી. સત્ય શું એ સલમાન જ જાણતા હતા ? તો આ સત્ય છીપાવતા સલમાન ખાન છે ?